Għall-ewwel darba f’Malta, Santa Klaws għandu villaġġ li hu esklussivament iddedikat għalih u l-avventuri li qed jaqsam ma’ dawk li jżuruh fid-daħla tal-Belt, biswit il-funtana Tritoni. Dan minħabba li Santa Klaws u l-elfi tiegħu ivvjaġġaw lejn il-Mediterran biex jiċċelebraw l-istaġun tal-Milied f’Malta. Fairyland Santa’s City fi Pjazza Tritoni hi l-verżjoni stupenda u fantastika tal-istorja ta Santa Klaws li hu tant maħbub u jnissel ferħ fost it-tfal u l-adulti. L-attrazzjonijiet ewlenin f’Fairyland huma Rudolph’s Wheel li minn fuqha wieħed jista’ jitpaxxa bil-veduti tal-Belt hekk kif ikun sa tnejn u tletin metru l-fuq mill-art. Minn fuq id-dehra tal-Belt imżejna għall-festi tal-Milied hi maġika. Tfal u adulti jistgħu jirkbu wkoll il-karusella maġika ta’ Santa Klaws, u jiskejzjaw mal-pengwini fuq is-silġ fl-arena li fiha disa’ mitt metru kwadru. Wieħed jista’ jiltaqa’ wkoll ma’ Santa Klaws u jieħu ritratt miegħu. Fairyland Santa City huwa organizzat minn VisitMalta, li hi l-aġenzija uffiċjali tal-Awtorita’ tat-Turiżmu.